Ma aangekla van seun se moord meer as 50 jaar geledeMaureen Enright. ŉ Ma van 11 kinders is aangekla van die moord op haar jong seun in die 1960’s. Herald Sun berig Maureen Enright (76) van Queensland in Australië is die afgelope week aangekla van die moord op haar seun Peter John Enright. Die polisie vermoed Peter, wat outisties was, is in 1968 of 1969 dood toe hy drie of vier jaar oud was. Peter, wat op 17 Junie 1965 gebore is, is nooit as vermis aangemeld nadat hy verdwyn het nie. Luidens berigte deur 7 News het die polisie intussen met opgrawings begin by die gesin se huis in Inala, Brisbane, waar hulle vermoed Peter se oorskot begrawe is. Peter se pa, Michael, is in 2018 dood. Die polisie is besig met opgrawings by die huis waar die gesin woon. Foto: Queensland-polisie Die polisie het met ŉ moordondersoek begin nadat hulle in Augustus inligting ontvang het oor Peter se verdwyning. Daar word van radartegnologie en ander gespesialiseerde toerusting gebruik gemaak om die erf in Inala mee fyn te kam. News.com.au berig Enright voer al dekades lank aan dat Peter by ander familielede gaan woon het of vir aanneming opgegee is. Enright moet weer op 11 Desember in die hof verskyn.